Pta-gyselaarsdrama: Taalraad-man een van slagoffersJannie Earle Die identiteit van nog een van die slagoffers van Woensdag se gyselaarsdrama in die ooste van Pretoria, is bekend. Die Afrikaanse Taalraad het bevestig sy sekretaris, Jannie Earle, is een van die drie mans wat in The Meadows-veiligheidskompleks in Moreletapark deur Danie Small doodgeskiet is voordat hy selfmoord gepleeg het. Prof. Anne-Marie Beukes, voorsitter van die Afrikaanse Taalraad, het aan Maroela Media gesê Earle was een van Small se bure. “Hy het in die verlede probleme met die man gehad. Die man het sy hond doodgeskiet.” Volgens Beukes is hulle nog nie seker oor die gebeure wat die skietery voorafgegaan het nie. “Ons is nie seker of Jannie buite rondgeloop het en toe geskiet is en of hy dalk met die man probeer praat het nie.” Earle was ŉ oud-predikant en het tot sy dood berading aan mense verskaf. “Hy sou nie ŉ vlieg kwaad aandoen nie. Sy dood is vir ons ŉ reuseverlies.” Foto: Emer-G-Med/Facebook Maroela Media het vroeër berig die voorval het Woensdag teen 12:30 begin en teen 22:00 was vier mense dood. Small het glo ŉ buurvrou met klippe gegooi waarna die kompleks se veiligheidsbestuurder, Edward Gobey, en die polisie ontbied is. Dit is toe dat Gobey en nog ŉ man doodgeskiet is. Dit is nog nie duidelik of Earle saam met Gobey doodgeskiet is nie en of hy die derde persoon is wat later doodgeskiet is. Die polisie en veiligheidswagte was hierna op die toneel en iewers tussenin is twee polisiebeamptes en drie veiligheidswagte in Small se erf vasgekeer. Small het na bewering op ŉ balkon of ŉ patiodak gestaan met ŉ vuurwapen. Die gyselaars is deur die polisie se taakmag gered waarna Small homself glo in die huis toegesluit het. Hy het later selfmoord gepleeg. Kapt. Dave Miller, woordvoerder van die polisie, het vroeër aan Maroela Media bevestig die polisie ondersoek bewerings dat Small ŉ moeilikheidmaker was en dat hy glo al verskeie inwoners gedreig het en van hulle troeteldiere doodgemaak het. Lees alle vorige berigte oor The Meadows-gyselaarsdrama op Maroela Media.